徐彥猷以仇池詩句爲韻作詩十四章見示答之
作者：朱槔
朝代：宋

paragraphs: 徐侯筆下波濤寬，新詩示我清且閑。
誰能辛苦學飯顆，格轍已到元和間。
春寒十日不出戶，坐想江柳分烟鬟。
東坡老仙有奇句，析韻琢句光斕斑。
疾雷一洗牛蟻閙，羯鼓畧驚桃李頑。
周郎知音亦已久，仲車著語誰當刪。
大弨六鈞古稱重，汝自力弱無由彎。
胡爲坎坎事嗤點，今古可笑兒童孱。
鄉關春物入意匠，水光花氣相回環。
莫嫌衆口亂如沸，當見三耳生其顔。
嗟吾和詩雖已晚，識君妙意存高山。
告君詩妙須飲酒，社甕一醉寧當慳。